Ο **Γιώργος Κατίδης** (Θεσσαλονίκη, 12 Φεβρουαρίου 1993) είναι Έλληνας ποδοσφαιριστής, ο οποίος αγωνίζεται ως μέσος για λογαριασμό της Προοδευτικής.

Καριέρα
-------

### Άρης

Ξεκίνησε την καριέρα του από τις ακαδημίες του Άρη το 2008, από τις οποίες προωθήθηκε στην πρώτη ομάδα το 2010 σε ηλικία 17 ετών, με την οποία διάλεξε να αγωνίζεται με τον αριθμό 12 στην φανέλα του. Έκανε ντεμπούτο με την ανδρική ομάδα στις 4 Ιανουαρίου του 2011, στην εντός έδρας νίκη του Άρη επί της Καβάλας (1-0)  και αγωνίστηκε στα δύο επόμενα παιχνίδια της ομάδας, κόντρα σε Παναθηναϊκό και Πανιώνιο -στο τελευταίο μάλιστα βασικός-, αλλά δεν είχε άλλη συμμετοχή εκείνη την σεζόν. Την επόμενη (2011-12), είχε 12 συμμετοχές, χωρίς να σημειώσει κάποιο γκολ, αφού αγωνιζόταν κυρίως ως αμυντικό χαφ. Την ίδια σεζόν, τον Φεβρουάριο του 2012, δοκιμάστηκε τρεις ημέρες από την αγγλική Έβερτον, και παρότι σκόραρε την πρώτη μέρα της παρουσίας του στις προπονήσεις, στο οικογενειακό δίτερμα, η μεταγραφή του δεν προχώρησε.

### ΑΕΚ

Στις 27 Αυγούστου 2012, η ΑΕΚ πλήρωσε την ρήτρα αποδέσμευσης του συμβολαίου του με τον Άρη και τον απέκτησε με συμβόλαιο τεσσάρων σεζόν (έως τον Ιούνιο του 2016). Επέλεξε να φορά το νούμερο 8 στην νέα του ομάδα, ένας αριθμός που έχει συνδεθεί με τον θρύλο του συλλόγου, Τόνι Σαβέβσκι. Έκανε το ντεμπούτο του με την "Ένωση" την 1η Σεπτέμβρη, στην εκτός έδρας ήττα 1-0, από την Σκόντα Ξάνθη. Το πρώτο του γκολ με τον "Δικέφαλο" το πέτυχε στις 18 Νοεμβρίου κόντρα στην Βέροια, στην εκτός έδρας νίκη με 4-0.

#### Ναζιστικός χαιρετισμός

Στις 16 Μαρτίου 2013, πάλι εναντίον της Βέροιας, καταφέρνει να πετύχει το γκολ της νίκης με 2-1 για την ομάδα του, στο 85'. Ο τρόπος που πανηγύρισε, προκάλεσε τεράστιες αντιδράσεις ακόμα και εκτός συνόρων, καθώς απηύθυνε ναζιστικό χαιρετισμό προς τους φιλάθλους. Ο ίδιος αμέσως μετά το τέλος του αγώνα και ένα 24ωρο μετά, προσπάθησε να δικαιολογήσει την πράξη του ισχυριζόμενος ότι δεν γνώριζε ακριβώς τι συμβολίζει και ότι σε καμία περίπτωση δεν είναι ρατσιστής ή φιλοναζιστής, εκδίδοντας και ανακοίνωση στην οποία αναλαμβάνει την ευθύνη της "βλακώδους ενέργειάς" του, όπως ο ίδιος την χαρακτήρισε.

Στις 19 Μαρτίου 2013, μετά από Διοικητικό Συμβούλιο της ΠΑΕ ΑΕΚ, αποφασίστηκε η διακοπή του συμβολαίου του, έως το τέλος της σεζόν 2012/13 και η επανεξέταση της υπόθεσής του, πριν από την έναρξη της επόμενης περιόδου. Στο τέλος της περιόδου όμως, η ΑΕΚ για πρώτη φορά στην ιστορία της, υποβιβάστηκε από την μεγάλη κατηγορία, κηρύσσοντας παράλληλα χρεοκοπία ως Ποδοσφαιρική Ανώνυμη Εταιρεία.

### Νοβάρα

Μένοντας χωρίς ομάδα, μετά την χρεοκοπία της ΠΑΕ ΑΕΚ, ο Κατίδης στις 19 Ιουνίου 2013, συμφώνησε να συνεχίσει την καριέρα του στην Νοβάρα Κάλτσιο, που αγωνίζεται στη 2η κατηγορία Ιταλίας, για τη σεζόν 2013-14. Στις 7 Σεπτεμβρίου 2013, έκανε το ντεμπούτο του στον ιταλικό σύλλογο, στην εκτός έδρας ισοπαλία με 1-1 εναντίον της Μπρέσια, και ενώ η ομάδα του βρισκόταν πίσω στο σκορ, πέρασε ως αλλαγή στο 57' και τη βοήθησε να ισοφαρίσει. Στις 31 Ιουλίου 2014 η Νοβάρα ανακοίνωσε τη λύση της συνεργασίας της με τον Έλληνα μέσο.

### Γ.Α.Σ. Βέροια

Μετά από έναν χρόνο απουσίας του από την Ελλάδα, ο Κατίδης υπέγραψε συμβόλαιο διετούς διάρκειας με τον Γ.Α.Σ. Βέροια. Το επίσημο ντεμπούτο του με την φανέλα της ομάδας της Βέροιας πραγματοποιήθηκε στις 20 Σεπτεμβρίου του 2014 σε μία εκτός έδρας ήττα από τον Ολυμπιακό. Η δεύτερη εμφάνισή του πραγματοποιήθηκε κόντρα στην Ερμιονίδα για τον θεσμό του Κυπέλλου Ελλάδος. Στις 26 Ιανουαρίου του 2015 ανακοινώθηκε η κοινή συναινέσει λύση της συνεργασίας του με την ομάδα.

### Λεβαδειακός

Στις 29 Ιανουαρίου 2015 ο Κατίδης υπέγραψε συμβόλαιο συνεργασίας για 2,5 χρόνια με τον Λεβαδειακό.

### Παναιγιάλειος

Στις 1 Σεπτεμβρίου 2016 ο Κατίδης υπέγραψε μονοετές συμβόλαιο συνεργασίας με τον Παναιγιάλειο.

### Γιάρο

Στις 30 Ιανουαρίου 2017 υπέγραψε συμβόλαιο συνεργασίας με την φινλανδική Γιάρο που αγωνίζεται στην Β' κατηγορία του Φινλανδικού Πρωταθλήματος. Στις 6 Μαΐου 2017 πραγματοποίησε το ντεμπούτο του με την φανέλα της Γιάρο στο φινλανδικό πρωτάθλημα σκοράροντας σε εκτός έδρας νίκη της ομάδας του με σκορ 0-2.

### Ολίμπια Πράγας

Τον Αύγουστο του 2017 υπέγραψε συμβόλαιο διετούς διάρκειας με την τσεχική Ολίμπια Πράγας που αγωνίζεται στην Β' κατηγορία του Τσέχικου Πρωταθλήματος.

### 1. ΦΚ Πρίμπραμ

Στις 11 Ιουλίου 2018 υπέγραψε συμβόλαιο συνεργασίας διάρκειας 2 ετών με την επίσης τσεχική 1. ΦΚ Πρίμπραμ που αγωνίζεται στην Α' Κατηγορία του Τσέχικου Πρωταθλήματος. Η συνεργασία του με την Τσεχική ομάδα έληξε στις 30 Ιουνίου 2019. Με την Πρίμπραμ είχε 10 συμμετοχές.

### Ηρόδοτος

Τον Σεπτέμβριο του 2021 επέστρεψε στην Ελλάδα, παίρνοντας μεταγραφή στον Ηρόδοτο Νέας Αλικαρνασσού που αγωνίζεται στο επαγγελματικό πρωτάθλημα της Σούπερ Λιγκ 2. Η συνεργασία του με την Κρητική ομάδα διεκόπη στις 30 Ιανουαρίου 2022.

### Προοδευτική

Ακολούθως, στις 4 Φεβρουαρίου του 2022, υπέγραψε συμβόλαιο με την Προοδευτική που αγωνίζεται στο ερασιτεχνικό πρωτάθλημα της Γ΄ Εθνικής κατηγορίας.

Στατιστικά
----------

| Σεζόν | Ομάδα | Κατηγορία | Πρωτάθλημα | Κύπελλο | Ευρώπη | Σύνολο |
| --- | --- | --- | --- | --- | --- | --- |
| Συμ. | Γκολ | Συμ. | Γκολ | Συμ. | Γκολ | Συμ. | Γκολ |
| 2010-11 | Άρης | Σούπερ Λιγκ | 3 | 0 | - | - | - | - | 3 | 0 |
| 2011-12 | 12 | 0 | 1 | 0 | - | - | 13 | 0 |
| 2012-13 | ΑΕΚ | 20 | 2 | 1 | 0 | - | - | 21 | 2 |
| 2014-15 (Α΄) | Γ.Α.Σ. Βέροια | 4 | 0 | 2 | 0 | - | - | 6 | 0 |
| 2014-15 (Β΄) | Λεβαδειακός | 9 | 1 | - | - | - | - | 9 | 1 |
| 2016-17 (Α΄) | Παναιγιάλειος | Φούτμπολ Λιγκ | 12 | 0 | 2 | 0 | - | - | 14 | 0 |
| 2021-22 (Α΄) | Ηρόδοτος | Σούπερ Λιγκ 2 | 11 | 0 | - | - | - | - | 11 | 0 |
| 2021-22 (Β΄) | Προοδευτική | Γ΄ Εθνική | - | - | - | - | - | - | - | - |
| Σύνολο Ελλάδα | 71 | 3 | 6 | 0 | - | - | 77 | 3 |
| 2013-14 | Νοβάρα Κάλτσιο | Σέριε Β | 10 | 0 |  |  | - | - | 10 | 0 |
| 2016-17 (Β΄) | Γιάρο | Ύκκενεν | 10 | 3 |  |  | - | - | 10 | 3 |
| 2017-18 | Ολίμπια Πράγας | Ναρόντνι Λίγκα | 22 | 8 |  |  | - | - | 22 | 8 |
| 2018-19 | 1. ΦΚ Πρίμπραμ | Φορτούνα Λίγκα | 10 | 0 |  |  | - | - | 10 | 0 |
| Γενικό Σύνολο | 123 | 14 | 6 | 0 | - | - | 129 | 14 |

Εθνική Ελλάδος
--------------

Ο Κατίδης είναι διεθνής με όλες τις μικρές εθνικές ομάδες της Ελλάδας. Την περίοδο 2009 έως 2011, αγωνίστηκε με την Εθνική Παίδων (κάτω των 17 ετών) και συμμετείχε σε 8 αγώνες σημειώνοντας και 2 γκολ. Από το 2009 αγωνίζεται με την Εθνική Νέων (κάτω των 19 ετών), με την οποία έπαιξε στο Ευρωπαϊκό πρωτάθλημα ποδοσφαίρου κάτω των 19 ετών το καλοκαίρι του 2012, και έφτασαν στον τελικό της διοργάνωσης. Ο ίδιος όντας αρχηγός, πέτυχε 3 καθοριστικά γκολ που έδωσαν προκρίσεις στην εθνική. Ενώ ήταν στους 10 καλύτερους ποδοσφαιριστές της διοργάνωσης, μαζί με τον Κώστα Σταφυλίδη, όπως τον ανέδειξε η UEFA. Έχει σημειώσει 30 συμμετοχές και 9 γκολ με την Εθνική Νέων. Στις 15 Αυγούστου 2012, έκανε το ντεμπούτο του και με την Εθνική Ελπίδων σε φιλικό αγώνα με την Πολωνία (νίκη 2-0). Έχει σημειώσει 6 συμμετοχές και 1 γκολ.
Στις 17 Μαρτίου 2013 σε έκτακτη συνεδρίαση της, η Εκτελεστική Γραμματεία της Ελληνικής Ποδοσφαιρικής Ομοσπονδίας αποφάσισε τον ισόβιο αποκλεισμό του από όλες τις εθνικές ομάδες με αφορμή το ναζιστικό χαιρετισμό του στον αγώνα ΑΕΚ-Βέροια.

Διακρίσεις
----------

### Ομαδικές

* Εθνική Νέων: Φιναλίστ Ευρωπαϊκού πρωταθλήματος Νέων (2012)

### Ατομικές

* Στα "Top 10" ταλέντα από την UEFA

Παραπομπές
----------

1. ↑  Άρης - Κέρκυρα 1-0
2. ↑  Παναθηναϊκός - Άρης 1-0
3. ↑  Άρης - Πανιώνιος 0-2
4. ↑  Ετοιμάζει βαλίτσες για το Λίβερπουλ ο Κατίδης
5. ↑  Ανακοίνωσε Κατίδη η ΑΕΚ
6. ↑  Πήρε το «8» ο Κατίδης
7. ↑  Ξάνθη - ΑΕΚ 1-0
8. ↑  εφημ. "Καθημερινή", *Ο Κατίδης, η ΑΕΚ κι ο ναζιστικός χαιρετισμός που «δεν ήξερα τι σημαίνει»*. Σάββατο, 16 Mαρτίου 2013
9. ↑  Κατίδης: "Ζητώ συγγνώμη, θέτω τον εαυτό μου εκτός ομάδας"
10. ↑  Εκτός ομάδας ο Κατίδης μέχρι το καλοκαίρι
11. ↑  Στη Νοβάρα ο Κατίδης
12. ↑  «Γουρλίδικο» ντεμπούτο για Κατίδη στη Νοβάρα[*νεκρός σύνδεσμος*]
13. ↑  «Τέλος από Νοβάρα ο Κατίδης». *sport-fm.gr*.. Ανακτήθηκε στις 2018-11-16.
14. ↑  «Και επίσημα Κατίδης» (στα Ελληνικά).. Ανακτήθηκε στις 2018-11-16.
15. ↑  «Επίσημα παρελθόν ο Κατίδης από Βέροια».. Ανακτήθηκε στις 2018-11-16.
16. ↑  «Στον Λεβαδειακό ο Κατίδης» (στα ελληνικά).. Ανακτήθηκε στις 2018-11-16.
17. ↑  «Ο Κατίδης στον Παναιγιάλειο» (στα ελληνικά).. Ανακτήθηκε στις 2018-11-16.
18. ↑  «Στη Γιάρο πάει ο Κατίδης». *sport-fm.gr*.. Ανακτήθηκε στις 2018-11-16.
19. ↑  «Στην Ολίμπια Πράγας για 2 χρόνια ο Κατίδης» (στα ελληνικά).. Ανακτήθηκε στις 2018-11-16.
20. ↑  «Ο Κατίδης σώζει την καριέρα του στην Τσεχία!».. Ανακτήθηκε στις 2018-11-16.
21. ↑  «Στον Ηρόδοτο ο Κατίδης: Επιστρέφει στο επαγγελματικό ποδόσφαιρο μετά από τρία χρόνια». *protothema.gr*.. Ανακτήθηκε στις 2021-9-18.
22. ↑  «Και με τη "βούλα" στην Προοδευτική ο Γιώργος Κατίδης». *stoplekto.gr*.. Ανακτήθηκε στις 2022-2-4.
23. ↑  «Προοδευτική: Μπαμ με Κατίδη». *gazzetta.gr*.. Ανακτήθηκε στις 2022-2-1.
24. ↑  «Κατίδης και Γιαννιώτας έστειλαν την Εθνική Νέων στα ημιτελικά!». Αρχειοθετήθηκε από το πρωτότυπο στις 12 Ιουλίου 2012. Ανακτήθηκε στις 27 Αυγούστου 2012.
25. ↑  Ο αρχηγός της εθνικής Νέων Γιώργος Κατίδης στο Contra.gr
26. ↑  Κατίδης: "Ονειρευόμαστε το τρόπαιο"
27. ↑  Ten talents to track from Under-19 finals
28. ↑  Ο Κατίδης κλήθηκε στην Εθνική Ελπίδων
29. ↑  Φιλική νίκη της εθνικής Ελπίδων επί της Πολωνίας με 2-0
30. ↑  «εφημ. "Έθνος": *Ισόβιος αποκλεισμός για το ναζιστικό χαιρετισμό*, Κυριακή, 17/3/2013». Αρχειοθετήθηκε από το πρωτότυπο στις 18 Μαρτίου 2013. Ανακτήθηκε στις 17 Μαρτίου 2013.
31. ↑  Ελλάδα-Ισπανία 0-1
32. ↑  Στο Top-10 ταλέντων οι Κατίδης, Σταφυλίδης

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |  |  |  |
| --- | --- | --- | --- | --- |
| * Προφίλ στο transfermarkt.co.uk
 | * Προφίλ στο onsports.gr
 | * Προφίλ στο uefa.com
 | * Προφίλ στο soccerway.com
 | * Προφίλ στο twitter.com
 |